《游大涤》
宋代·俞茂实

未了烟霞痼，来从大涤游。
一区藏世界，九锁閟林丘。
寒翠霏霏起，春波慢慢流。
人间空岱岳，海上谩瀛洲。
隐迹悲猿鹤，祥光射斗牛。
有人相领略，何地不夷犹。
好景行行得，遗踪细细搜。
山根云欲滃，石罅凤仍留。
琴瑟听泉奏，珠玑看瀑流。
山灵应有识，鄙句含包羞。
逸兴那能已，奇观谩此酬。
会须寻石室，相继築菟裘。